Document ID: 32014D0209

ODLUKA KOMISIJE
оd 20. ožujka 2014.
o istovrijednosti kategorija vozačkih dozvola
(priopćeno pod brojem dokumenta C(2014) 1625)
(Tekst značajan za EGP)
(2014/209/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2006/126/EZ Europskog parlamenta i Vijeća od 20. prosinca 2006. o vozačkim dozvolama (1), a osobito njezin članak 13. prvi stavak,
budući da:
(1)
Direktivom 2006/126/EZ predviđeno je da države članice uzajamno priznaju vozačke dozvole koje su izdale, uključujući one koje su izdane prije datuma primjene načela uzajamnog priznavanja.
(2)
Načelom uzajamnog priznavanja vozačkih dozvola podrazumijeva se potpuno priznavanje svih prava koja je imatelj dozvole stekao u skladu s nacionalnim odredbama koje su tada bile na snazi.
(3)
Direktivom 2006/126/EZ predviđeno je da bi države članice trebale uspostaviti istovrijednost među kategorijama vozačkih dozvola koje su izdane prije provedbe te Direktive i onih iz njezina članka 4. Te bi istovrijednosti trebala odobriti Komisija u pravno obvezujućem obliku.
(4)
Nakon pristupanja Hrvatske Uniji, vozačke dozvole koje izdaje ta država potrebno je uključiti u tablice istovrijednosti utvrđene Odlukom Komisije 2013/21/EU (2).
(5)
Od donošenja Odluke 2013/21/EU, Češka, Njemačka, Grčka, Italija, Slovenija i Švedska dostavile su ispravke istovrijednosti odobrenih tom Odlukom.
(6)
Odluku 2013/21/EU bi stoga trebalo staviti izvan snage.
DONIJELA JE OVU ODLUKU:
Članak 1.
Ova se Odluka primjenjuje na sve valjane vozačke dozvole koje su izdane u državama članicama i koje su u uporabi.
Članak 2.
Tablice istovrijednosti među kategorijama vozačkih dozvola, koje su države članice izdale prije provedbe Direktive 2006/126/EZ i usklađene kategorije vozačkih dozvola iz članka 4. Direktive 2006/126/EZ nalaze se u Prilogu ovoj Odluci.
Članak 3.
1. Kategorijama vozačkih dozvola koje su izdane prije provedbe Direktive 2006/126/EZ daje se imatelju dozvole da, bez zamjene vozačke dozvole, upravlja odgovarajućim kategorijama vozila u skladu s Prilogom. Mogu se primjenjivati određena ograničenja, predviđena za predmetno pravo, navedena u Prilogu.
2. Prilikom zamjene vozačke dozvole prema obrascu vozačke dozvole EU-a, opisane u Prilogu I. Direktivi 2006/126/EZ, dodjeljuju se istovrijedna prava onima opisanima u Prilogu ovoj Odluci.
3. Kodovi kojima se označuju ograničenja predmetnih prava usklađeni su kodovi Unije, navedeni u Prilogu I. Direktivi 2006/126/EZ.
4. Načelo uzajamnog priznavanja iz članka 2. stavka 1. Direktive 2006/126/EZ ne primjenjuje se na nacionalne kategorije vozačkih dozvola.
Članak 4.
Odluka 2013/21/EU stavlja se izvan snage s učinkom od dana stupanja na snagu ove Odluke.
Članak 5.
Ova je Odluka upućena državama članicama.
Sastavljeno u Bruxellesu 20. ožujka 2014.

Labels: 7
8
18
15